《别卷》
明代·黎贞

生遇文明日，盛治际陶唐。文德敷何广，声教浃南邦。

仁风荡六合，化雨周八荒。郁郁儒者流，冠盖烂相望。

致君登三五，措国逾周商。遂令瘴海涯，美如中州乡。

弦歌欢闾里，比屋翰墨芳。挺挺云岩子，独步隋冈阳。

种学心汲汲，积文思皇皇。携书不惮远，跋涉经潮泷。

结我金兰契，义比古范张。为启暗室户，昭以道德光。

鸢鱼熟涵泳，坟典精考详。短檠烛风雨，深夜思琅琅。

猿鹤驯且乐，魑魅走复僵。嗜义若脍炙，去恶犹探汤。

篑土山峨峨，汲井泉汪汪。西活源头尽，东注流派长。

一夜霜风急，归心动南窗。河梁悲握手，系马无长杨。

一阕梅花调，几酌琥珀觞。人是南阳葛，韬韫北海姜。

崭岩养头角，暂向南山旁。泽雾虎豹变，蔚若文日章。

青云在平地，千里来飞黄。去去三径里，陶令菊正香。

摘花把尊酒，一洗别离伤。还思切偲处，落月满屋梁。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。